《网山先生讳日寄绮伯》
宋代·陈藻

先生一去三十年，蘋藻聊修讳日虔。
雌剑忽寻雄剑逝，恰恰岁暮吾无钱。
乃知毫发有造化，此礼终与吾毋缘。
人生损益固常理，韩门仍被流俗牵。
凤毛辞采非不美，再拜焚香符水前。
驱邪院中诸将吏，或书或画纵横县。
网山有灵应大笑，安得师友尚流传。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。